b'\n_START_ARTICLE_\nArvi E. Heiskanen\n_START_SECTION_\nVirkaura\n_START_PARAGRAPH_\nArvi E. Heiskanen kirjoitti ylioppilaaksi Helsingin Koelyseosta vuonna 1926 ja suoritti ylemm\xc3\xa4n oikeustutkinnon 1934. SDP:n toiminnassa h\xc3\xa4n oli mukana vuodesta 1927 ja ty\xc3\xb6skenteli opiskeluaikanaan my\xc3\xb6s Suomen Sosialidemokraatti -lehden toimittajana. Vuonna 1935 Heiskanen aloitti uransa sosiaalihuollon parissa Helsingin maalaiskunnan huoltosihteerin\xc3\xa4. My\xc3\xb6hemmin h\xc3\xa4n toimi kymmenen vuotta Helsingin kaupungin lastenvalvojana ja vuosina 1949\xe2\x80\x931969 Helsingin lastensuojeluviraston johtajana._NEWLINE_Kes\xc3\xa4kuussa 1962 Heiskanen valittiin Espoon ensimm\xc3\xa4iseksi kunnanjohtajaksi. Virka oli tullut maalaiskuntiin uuden kunnallislain my\xc3\xb6t\xc3\xa4 vuonna 1948, mutta Espoossa se t\xc3\xa4ytettiin ensimm\xc3\xa4ist\xc3\xa4 kertaa vasta 1960-luvun alussa. Heiskanen ei kuitenkaan hoitanut teht\xc3\xa4v\xc3\xa4\xc3\xa4 kuin kahdeksan kuukauden ajan, vaan erosi kyll\xc3\xa4stytty\xc3\xa4\xc3\xa4n \xe2\x80\x9dailahteleviin kunnallispamppuihin\xe2\x80\x9d._NEWLINE_Heiskanen toimi my\xc3\xb6s Lastensuojelun Keskusliiton varapuheenjohtajana 1948\xe2\x80\x931959 sek\xc3\xa4 puheenjohtajana 1959\xe2\x80\x931977. H\xc3\xa4n sai sosiaalineuvoksen arvonimen vuonna 1970.\n_START_SECTION_\nAsevelitoiminta\n_START_PARAGRAPH_\nHeiskanen oli sotavuosina yksi Suomen Aseveljien Liiton johtohahmoista. J\xc3\xa4rjest\xc3\xb6n lakkauttamisen j\xc3\xa4lkeen h\xc3\xa4n oli vuonna 1944 perustamassa Kaatuneiden Muistos\xc3\xa4\xc3\xa4ti\xc3\xb6t\xc3\xa4 yhdess\xc3\xa4 Nils Osaran, V\xc3\xa4in\xc3\xb6 Leskisen, L. Arvi P. Poij\xc3\xa4rven, Veikko Lopen ja Penna Tervon kanssa. S\xc3\xa4\xc3\xa4ti\xc3\xb6n hallitukseen h\xc3\xa4n kuului vuosina 1944\xe2\x80\x931945 sek\xc3\xa4 viel\xc3\xa4 uudelleen 1974\xe2\x80\x931992.\n_START_SECTION_\nUrheiluvaikuttaja\n_START_PARAGRAPH_\nTy\xc3\xb6v\xc3\xa4en Urheiluliiton toiminnassa Heiskanen oli mukana 1920-luvulta alkaen. H\xc3\xa4n pelasi my\xc3\xb6s pes\xc3\xa4palloa Helsingin Kullervon joukkueessa, jossa voitti TUL:n mestaruuden vuosina 1930 ja 1933. TUL:n liittotoimikuntaan Heiskanen valittiin ensimm\xc3\xa4ist\xc3\xa4 kertaa vuonna 1934 ja kolme vuotta my\xc3\xb6hemmin h\xc3\xa4net valittiin j\xc3\xa4rjest\xc3\xb6n varapuheenjohtajaksi. Palattuaan sodasta syksyll\xc3\xa4 1944, Heiskanen toimi TUL:n puheenjohtajana toukokuuhun 1945 saakka, kun Urho Rinne oli joutunut j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4n vakavan sairauden johdosta._NEWLINE_Varapuheenjohtajuutensa j\xc3\xa4lkeen Heiskanen jatkoi edelleen liittoneuvostossa ja my\xc3\xb6hemmin 1950-luvulla h\xc3\xa4n oli mukana TUL:n ja Suomen Palloliiton yhteistoimintaa valmistelleessa toimikunnassa. Vuosina 1959\xe2\x80\x931960 Heiskanen toimi TUL:sta eronneiden sosialidemokraattisten seurojen perustaman Ty\xc3\xb6v\xc3\xa4en Urheiluseurojen Keskusliiton ensimm\xc3\xa4isen\xc3\xa4 puheenjohtajana. 1950\xe2\x80\x931960-luvuilla h\xc3\xa4n oli my\xc3\xb6s Suomen Olympiakomitean j\xc3\xa4sen. Huhtikuussa 1952 Heiskanen valittiin Helsingin olympialaisten j\xc3\xa4rjestelytoimikuntaan eronneen Yrj\xc3\xb6 Enteen tilalle. Lis\xc3\xa4ksi h\xc3\xa4n oli yksi Urheiluopistos\xc3\xa4\xc3\xa4ti\xc3\xb6n perustajista ja kuului sen valtuuskuntaan kuolemaansa saakka.'